Nigel Farage, jonka päätavoite politiikassa oli Britannian ero EU:sta, sanoo, että hänen työnsä on tehty.

Hän sanoo, ettei jatka itsenäisyyspuolueen UKIP:n puheenjohtajana, mutta tukee edelleen sen työtä ja auttaa muiden EU-maiden eroa ajavia liikkeitä. UKIP:n johtaminen oli hänen mukaansa välillä kovaa työtä, mutta vaivan arvoista.

Farage sanoo, ettei hän tällä kertaa pyörrä päätöstään, kuten teki viime vuoden parlamenttivaalien jälkeen. Hän sanoo myös, ettei hänellä ole itselleen seuraajasuosikkia.

Farage oli mukana perustamassa UKIP-puoluetta vuonna 1993. Hän nousi sen puheenjohtajaksi ensi kerran vuonna 2006, erosi 2009 ja palasi johtoon seuraavana vuonna. Siitä alkoi puolueen nousu merkittäväksi tekijäksi Britannian sisäpolitiikassa.

Farage on myös eurokansanedustaja. Hän kertoo pitävänsä paikkansa Euroopan parlamentissa ja seuraavansa Britannian eroneuvotteluja "kuin haukka".

Lähteet: Reuters, AP, AFP